ভাষাজ্ঞানকে এ পর্যায়ে নিয়ে যেতে হবে যাতে মহান আল্লাহর কোরআনকে সরাসরি বুঝা যায়। এটিকে বিশ্বাস করতে হবে জীবনের সবচেয়ে গুরুত্বপূর্ণ কাজ রূপে। এটি এতই গুরুত্বপূর্ণ যে, প্রাথমিক কালের মুসলমানগণ মাতৃভাষা শেখার চেয়ে আরবী ভাষা শেখার উপর বেশী জোর দিয়েছেন। কোরআন বোঝার কাজটি যথার্থভাবে সমাধা করার তাগিদে মিশর, ইরাক, সিরিয়া, লেবানন, সূদান, আলজেরিয়া, মরক্কোসহ বহু দেশের মানুষ নিজেদের মাতৃভাষাকেও কবরে পাঠিয়ে দিয়েছিল। কোরআনের জ্ঞানলাভের খাতিরে জী্বনের সকল সঞ্চয় দিয়ে সন্তানদের শত শত মাইল দূরের শিক্ষাপ্রতিষ্ঠানে পাঠিয়েছেন। আজকের মুসলিম সন্তানেরা যে বিদেশী ভাষা শিখছে না বা মাতৃভাষা ভূলছে না তা নয়। বহু অর্থ ও বহু শ্রম ব্যয়ে বহু বছর ধরে ইংরাজী, ফরাসী, জাপানি এমন কি কোরিয়ান ও চাইনিজ ভাষাও তারা শিখছে। এবং সেটি চাকুরি-বাকুরি ও ব্যবসা-বাণিজ্যে বাড়তি সুবিধা লাভের আশায়। সামান্য কয়েক বছরের আনন্দফুর্তি বাড়াতে মানুষ এভাবে বহু কষ্ট করে বিদেশী ভাষা শিখছে। অথচ ভ্রুক্ষেপ নাই মহান আল্লাহর কোরআনের ভাষা শিক্ষায়। ফলে বিপদে পড়ছে অনন্ত অসীম কালের পরকালীন জীবন। কারণ জান্নাত পৌঁছতে হলে তো তার রোডম্যাপটি জানা চাই। আর সেটি জানতে হলে তো সে রোডম্যাপের ভাষাটি জানা চাই। অথচ প্রচন্ড গাফলতি বাড়ছে সে ভাষা শিক্ষার কাজে।